**Salm 62**

(Yr ail gasgliad o Salmau 42—72)

**Y Duw sy'n ein cadw'n saff**

I'r arweinydd cerdd: Ar yr alaw “Cyffes”. Salm Dafydd.

1 Ydw, dw i'n disgwyl yn dawel am Dduw; fe ydy'r un all fy achub i. 2 Ie, fe ydy'r graig lle dw i'n ddiogel; lle i mi gysgodi sy'n hollol saff.

3 Pryd ydych chi'n mynd i stopio ymosod ar ddyn? Ymosod arno i'w ddifa fel wal sydd ar fin syrthio, neu ffens sy'n simsan? 4 Ydyn, maen nhw'n cynllunio i'w fwrw i lawr o'i safle dylanwadol.

Maen nhw wrth eu boddau gyda chelwydd; maen nhw'n dweud pethau sy'n swnio'n garedig, ond yn ei felltithio yn eu calonnau.

Saib

5 Ie, disgwyl di'n dawel am Dduw, fy enaid, achos fe ydy dy obaith di. 6 Fe ydy'r graig lle dw i'n ddiogel; lle i mi gysgodi sy'n hollol saff. 7 Mae Duw'n edrych ar ôl fy lles i, ac mae'n rhoi nerth i mi.

Dw i'n gadarn fel y graig, ac yn hollol saff gyda Duw. 8 Gallwch ei drystio fe bob amser, bobl! Tywalltwch beth sydd ar eich calon o'i flaen. Duw ydy'n hafan ddiogel ni.

Saib

9 Dydy pobl gyffredin ddim byd ond anadl; a pobl bwysig yn ddim ond rhith! Rhowch nhw ar glorian ac mae hi'n codi! — maen nhw i gyd yn pwyso llai nag anadl. 10 Peidiwch trystio trais i ennill cyfoeth. Peidiwch rhoi'ch gobaith mewn lladrad. Os ydych chi'n ennill cyfoeth mawr peidiwch dibynnu arno.

11 Un peth mae Duw wedi ei ddweud, ac mae wedi ei gadarnhau:

Duw ydy'r un nerthol, 12 Ie ti, O ARGLWYDD, ydy'r un ffyddlon, sy'n rhoi i bawb beth maen nhw'n ei haeddu.

*......................*

Mae’r Salm yma, a Salmau 61 a 63 yn mynd gyda’i gilydd. Mae cefndir y Salm yn 2 Samuel 15-17 – sef y cyfnod pan oedd Absalom, mab Dafydd wedi gwrthryfela a chipio’r orsedd.

 *Felly dyma Dafydd yn dweud wrth ei swyddogion yn Jerwsalem, “Rhaid i ni ffoi, neu wnawn ni ddim dianc oddi wrth Absalom. Dewch! Brysiwch i ni adael, rhag iddo'n dal ni a lladd pawb yn y ddinas!” (2 Samuel 15: 14)*

Roedd Dafydd wedi bod yn drist ac yn anobeithiol (Salm 61). Mae’r Salm hon yn cychwyn ar nodyn mwy positif - roedd Dafydd yn *disgwyl yn dawel am Dduw.* Roedd nerth a thawelwch meddwl Dafydd yn dod oddi wrth Dduw. Yn y Salm mae Dafydd yn disgrifio Duw mewn sawl ffordd wahanol:

Duw ydy’r un sy’n achub (adn.1) Duw ydy’r graig (adn. 2)

Duw sy’n edrych ar ôl lles Dafydd (adn. 7) Duw sy’n rhoi nerth (adn. 7)

Duw sy’n hafan ddiogel (adn. 8) Duw yw’r un nerthol (adn. 11)

Duw yw’r un ffyddlon (adn. 12)

Duw sy’n rheoli ac yn barnu – *rhoi i bawb beth maen nhw’n haeddu* (adn. 12)

Roedd Dafydd yn teimlo’n gryf am ei fod yn trystio Duw. Roedd Duw yn bopeth iddo.

Dweud celwydd, ymosod, cynllunio i wneud drwg a melltithio oedd gelynion Dafydd yn wneud - doedd dim byd da i’w weld ynddyn nhw. Mae’r gwrthgyferbyniad rhwng Duw a gelynion Dafydd mor glir!

Yn adnod 9 mae Dafydd yn dweud nad oes gwerth mewn rhoi’n ffydd a’n hyder mewn pobl. Byr ydy’n bywydau ac o’n cymharu â Duw dydyn ni’n ddim o werth. Yn yr adnod nesaf mae Dafydd yn cysylltu trais, lladrad a chyfoeth. Mae’r Beibl yn pwysleisio nifer o weithiau nad yw’n bosib addoli Duw ac addoli arian. Mae cariad at arian yn gallu arwain at bob math o drafferthion - dydy cariad at arian byth yn arwain at ddaioni dim ond at ddrygioni.

Cyngor y Brenin Dafydd ydy na ddylwn ni ddibynnu ar arian / cyfoeth – ond yn hytrach dibynnu ar Dduw, yr un nerthol, ffyddlon. Dydy Duw byth yn cysgu ac mae o ar gael i’n helpu ni ym mhob sefyllfa dim ond i ni droi ato mewn ffydd.